แห่พักหนี้ดี7หมื่นคนคุยลั่นทะลุ5แสนล้าน
ทนุศักดิ์ ยิ้มแฉ่ง เกษตรกร ลูกค้ารายย่อยแห่เข้าโครงการพักหนี้ดี 1.4 หมื่นล้านบาท
12 พ.ค. 2555

ทนุศักดิ์ ยิ้มแฉ่ง เกษตรกร ลูกค้ารายย่อยแห่เข้าโครงการพักหนี้ดี 1.4 หมื่นล้านบาท
นายทนุศักดิ์ เล็กอุทัย รมช.คลัง กล่าวว่า โครงการพักหนี้ดีไม่เกิน 5 แสนบาท ของธนาคารเฉพาะกิจของรัฐที่เริ่มดำเนินการมาตั้งแต่วันที่ 2 พ.ค. ขณะนี้มีลูกหนี้มาลงทะเบียนพักหนี้ใน 2 วันแรกแล้วถึง 7 หมื่นราย คิดเป็นมูลหนี้ 1.4 หมื่นล้านบาท ถือว่าลูกหนี้ให้ความสนใจโครงการนี้เป็นอย่างมาก 
ทั้งนี้ คาดว่าเวลาที่เหลือให้ลงทะเบียนอีก 90 วัน จะมีลูกหนี้ดีมาลงทะเบียนใกล้กับเป้าที่ตั้งไว้ 3.8 ล้านราย คิดเป็นมูลหนี้ 5 แสนล้านบาท
โครงการพักหนี้ดีให้ลูกหนี้เลือกพักหนี้เงินต้น 3 ปี พร้อมลดดอกเบี้ย 3% ต่อปี หรือเลือกไม่พักชำระเงินต้น แต่ลดดอกเบี้ย 3% เป็นเวลา 3 ปี โดยทั้งสองแนวทางสามารถกู้เงินเพิ่มเติมได้หากมีความต้องการสำหรับการปรับโครงสร้างหนี้ตั้งแต่ 5 แสนบาท แต่ไม่เกิน 1 ล้านบาท ได้ให้เป็นนโยบายกับธนาคารรัฐทุกแห่งให้ดำเนินการช่วยเหลือลูกค้าในช่องทางปกติของธนาคาร โดยไม่จำเป็นต้องออกเป็นมาตรการแบบพักหนี้ดีไม่เกิน 5 แสนบาท มีลูกหนี้น้อยราย
นายทนุศักดิ์ กล่าวว่า โครงการพักหนี้ดีทำให้มีเงินอยู่ในระบบเศรษฐกิจถึง 5 แสนล้านบาท รวมกับการกู้เงินจากการออก พ.ร.ก. 2 ฉบับ รวมกันถึง 4 แสนล้านบาท และงบประมาณปี 2555 เชื่อว่าจะทำให้เศรษฐกิจปี 2555 โตได้ถึง 8%